《读书 其一》
清代·伊朝栋

劳谦神所劳，德以俭为柄。露台惜百金，雕墙乃有禁。

忍饥忆炙羊，爱物真仁圣。惜福福来崇，君慎臣宜敬。

奈何百尔汰，昏不知德行。蜡薪乳蒸豚，淫侈风竞胜。

来瑱与李鼎，实为前车镜。见素俗还淳，检欲神安定。

大造恶骄奢，凡百其敬听。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。